ธานินทร์ ตันประวัติ เอ็มดี "แอร์โรว์ ซินดิเคท"
&#8220;ธานินทร์ ตันประวัติ&#8221; กรรมการผู้จัดการ &#8220;แอร์โรว์ ซินดิเคท&#8221; หรือ ARROW ผู้ผลิตและจำหน่ายผลิตภัณฑ์ท่อเหล็กอ่อนร้อยสายไฟและท่อเหล็กอ่อนกันน้ำร้อยสายไฟที่เตรียมเสนอขายหุ้นแก่ประชาชนทั่วไป และเข้าจดทะเบียนในตลาดหลักทรัพย์ เอ็ม เอ ไอ ภายในเดือน ธ.ค.นี้
28 พ.ย. 2555

“ธานินทร์ ตันประวัติ” กรรมการผู้จัดการ “แอร์โรว์ ซินดิเคท” หรือ ARROW ผู้ผลิตและจำหน่ายผลิตภัณฑ์ท่อเหล็กอ่อนร้อยสายไฟและท่อเหล็กอ่อนกันน้ำร้อยสายไฟที่เตรียมเสนอขายหุ้นแก่ประชาชนทั่วไป และเข้าจดทะเบียนในตลาดหลักทรัพย์ เอ็ม เอ ไอ ภายในเดือน ธ.ค.นี้
เขาเพิ่งเข้ามาเป็นผู้นำบริษัทนี้กว่า 1 ปี โดยการเชิญชวนของ “เลิศชัย วงศ์ชัยสิทธิ์” ผู้ถือหุ้นใหญ่และประธานเจ้าหน้าที่บริหาร เพื่อนร่วมวงการ เนื่องจากเป็นผู้คร่ำหวอดในวงการนี้มานาน และมีสายสัมพันธ์ทางธุรกิจที่ดี โดยเป็นกรรมการบริหารในสมาคมวิศวกรรมปรับอากาศแห่งประเทศไทยด้วย
ชายวัย 48 ปีผู้นี้ จบปริญญาตรีวิศวกรรมศาสตร์จากสถาบันเทคโนโลยีพระจอมเกล้าธนบุรี และเข้าสู่วงการนี้ครั้งแรกปี 2531-2536 ที่บริษัท บางกอกชัตเตอร์ โดยตำแหน่งสุดท้ายก่อนออกมา คือ ผู้จัดการฝ่ายวิศวกรรม 
จากนั้นไปเป็นผู้จัดการฝ่ายขายและการตลาด บริษัท ตะวันออกโปลีเมอร์ อุตสาหกรรม ปี 2536-2545 บริษัทแม่ของบริษัท ตะวันออกซินเทค ที่หลังจากนั้นเขาย้ายมาเป็นผู้อำนวยการส่วนโรงงานช่วงปี 2545-2550 ก่อนที่จะออกมาตั้งบริษัท เอ็นจิคอน แอนด์ เซอร์วิส ดำเนินงานโดยตัวเขาเป็นกรรมการผู้จัดการ ปี 2551-2554
ระหว่างที่ดำเนินธุรกิจส่วนตัวนี้เอง ได้รับการทาบทามให้มาเป็นผู้นำบริษัท แอร์โรว์ ซินดิเคท ที่กำลังอยู่ระหว่างการเตรียมการเข้าจดทะเบียนในตลาดหลักทรัพย์ เอ็ม เอ ไอ
“ธานินทร์” เล่าว่า บริษัทนี้เตรียมตัวมานานนับ 23 ปีแล้ว ก่อนที่จะเข้ามา และธุรกิจได้เติบโตตามภาคการก่อสร้างมาตลอด โดยมีอัตรากำไรสุทธิเป็นเลข 2 หลักมาตลอด และคาดว่าปีนี้ก็คงเป็นเช่นนั้น และคาดหวังรายได้เติบโต 15-16% จากปี 2554 ที่มีรายได้ 675 ล้านบาท
ทั้งนี้ 9 เดือนแรกปีนี้ ARROW มีรายได้ 577 ล้านบาท เพิ่มขึ้น 28% จากช่วงเดียวกันของปีก่อน และมีกำไรสุทธิ 74 ล้านบาท เพิ่มขึ้น 13% จากช่วงเดียวกันของปีก่อน และมีกำไรสะสม 74 ล้านบาท
ทั้งนี้ มีนโยบายปันผลสูงขั้นต่ำ 50% ของกำไรสุทธิ
บริษัทเป็นบริษัทชั้นนำที่ผลิตและจำหน่ายผลิตภัณฑ์ท่อร้อยสายไฟฟ้า และเป็นบริษัทแรกที่เข้าจดทะเบียนในตลาดหุ้น
ผลิตภัณฑ์ของบริษัทมุ่งขายในประเทศมากกว่าส่งออก โดยใช้ตราสินค้า ARROW
เงินที่ได้ภายหลังการขายหุ้นบริษัทจะนำไปสร้างโรงงานใหม่และซื้อเครื่องจักร ชำระคืนเงินกู้ที่จะทำให้สัดส่วนหนี้สินการค้าต่อทุนลดลงเหลือไม่เกิน 1 เท่า จากเดิม 1.24% ที่เหลือจะใช้เป็นทุนหมุนเวียน
“ธานินทร์” แต่งงานแล้วและมีลูก 2 คน คนโตเป็นหญิงวัย 19-20 ปี เรียนบัญชีที่สถาบันเทคโนโลยีราชมงคล พระนคร และคนเล็กเป็นชาย เรียนชั้น ม.6 ที่โรงเรียนอัสสัมชัญ ธนบุรี